বৃষ্টি বাঁচিয়ে দিল কলকাতাকে? প্রায় শেষ প্লে অফের আশা

স্পোর্টস ডেস্ক: এ মরসুমে প্রথম লেগে পঞ্জাবের মাঠে লজ্জাজনক ভাবে হেরেছিল কলকাতা নাইট রাইডার্স। পঞ্জাবকে মাত্র ১১১ রানে অলআউট করেও ম্যাচ জিততে পারেনি। ৯৫ রানে অলআউট হয়ে গিয়েছিল রাহানের কেকেআর। ঘরের মাঠে শনিবার ছিল বদলার ম্যাচ। প্রথমে ব্যাট করে ২০১ রান তুলেছিল পঞ্জাব কিংস। আর ২০২ রান তাড়া করে রাহানেরা ম্যাচ জিতবেন এমন নিশ্চয়তা ছিল না। গত কয়েকটি ম্যাচে কেকেআরের ব্যাটিংয়ের যে হাল দেখা গিয়েছে, তাতে অতি বড় সমর্থকও ভাল কিছু আশা করে ছিলেন বলে মনে হয় না।

তবে এদিন ২০২ রান তাড়া করতে নেমে প্রথম ওভারে ৭ রান তুলে ফেলে। এরপরই তুমুল হাওয়া। কালবৈশাখীর তাণ্ডবে ইডেন গার্ডেন্স ঢাকতেই পরিস্থিতি কঠিন হয়ে পড়ে। ছিঁড়ে যায় গ্রাউন্ড কভারও। কোনওরকমে মাঠ ঢাকা যায়। এরপর শুধুই ঘড়ির কাঁটা এগিয়েছে, কিন্তু বৃষ্টি থামেনি। তাই বৃষ্টি না থামায় ম্যাচ পরিত্যক্ত ঘোষণা করা হয়। এর ফলে পয়েন্ট ভাগাভাগি হল। কলকাতা নাইট রাইডার্স এমনিতেই পয়েন্ট টেবলে সাত নম্বরে। এই ম্যাচে আরও ১ পয়েন্ট নিয়ে মোট ৭ পয়েন্টে টেবিলে ৭ নম্বর জায়গাতেই থাকল।

আরও পড়ুন: ভাঙা দল নিয়েও বাজিমাত, কেরালার ছুটি করে দিল মোহনবাগান

উল্লেখ্য, ঘরের মাঠে প্রথম চারটির মধ্যে একটি মাত্র ম্যাচ জিতেছিল কেকেআর। হোম গ্রাউন্ডে বাকি আরও দুটো ম্যাচ। সেই দুটি ম্যাচেও বৃষ্টির আশঙ্কা থাকছে। ফলে কেকেআরের কাছে অ্যাওয়ে ম্যাচগুলো এখন নকআউট হয়ে দাঁড়াল। বলা ভালো প্লে অফের আশা ক্ষীণ হয়ে দাঁড়িয়ে আছে।

এদিন টসে জিতে প্রথমে ব্যাট করার সিদ্ধান্ত নেন পঞ্জাব কিংসের অধিনায়ক শ্রেয়স আইয়ার। পঞ্জাবের দুই ওপেনার প্রিয়াংশ আর্য (৬৯ রান) এবং প্রভসিমরন সিংহ (৮৩ রান) ছেলেখেলা করেন কলকাতার বোলারদের নিয়ে। বৈভব অরোরা, হর্ষিত রানা, চেতন সাকারিয়া, বরুণ চক্রবর্তী, নারিন কেউই তাঁদের দাপট থামাতে পারেননি। প্রতিপক্ষ দলের ওপেনিং জুটি ভাঙতেই হিমশিম খায় কেকেআর। তবে এদিনও পঞ্জাবের ইনিংসের ১১.৫ ওভারে প্রথম উইকেট তুলে নেন রাসেল। কিন্তু ততক্ষণে ১২০ রান তুলে ফেলেছিল পঞ্জাব। যদিও পরের দিকে রান তোলার গতি ধরে রাখতে পারেনি পঞ্জাব। অন্তত ২০-২৫ রান আরও করা উচিত ছিল শ্রেয়স আইয়ারদের। পঞ্জাবের ইনিংস শেষ হয় ৪ উইকেট হারিয়ে ২০১ রানে।

তবে এদিনের ম্যাচেও কলকাতাকে প্রথম সাফল্য দিয়েছেন আন্দ্রে রাসেল। তবু তাঁকে বোলিং আক্রমণে রাখা হল না। আগের কয়েকটি ম্যাচেও একই ঘটনা ঘটেছে। অধিনায়ক রাহানের অধিনায়কত্ব নিয়েও এবার প্রশ্ন ওঠা শুরু হয়েছে।